U.S. Open Championship

**U.S. Open Championship** er en turnering i golf arrangert av United States Golf Association hvert år i juni. Den utgjør en av de fire store turneringene for herrer og har offisiell status både på PGA-touren og Europatouren. US Open avholdes på forskjellige baner og legges ofte opp slik at det blir få lave scorer og at presise utslag belønnes.

## Historie

US Open ble arrangert for første gang 4. oktober 1895 på en nihullsbane på Newport Golf Club i Rhode Island. Turneringen gikk over 36 hull på kun én dag. Ti profesjonelle spillere og én amatør deltok. (Til sammenligning var det i 2005 så mange som 9&nbsp;048 spillere som deltok i turneringen (inkludert kvalifiseringen).) Vinneren ble den 21 år gamle engelskmannen Horace Rawlins som hadde ankommet USA i januar samme år for å arbeide ved vertsklubben. Han mottok 150 dollar fra en premiepott på 325 dollar, samt en gullmedalje til en verdi av 50 dollar og, på vegne av klubben, en pokal som ble utdelt av USGA.

### Massakren på Winged Foot
US Open i 1974 er i golfhistorien kjent som «Massakren på Winged Foot». Historien om dette mesterskapet begynner egentlig året før, i US Open på Oakmont Country Club i 1973. Dette året satte Johnny Miller turneringsrekord da han vant mesterskapet med en sisterunde på 63 slag &ndash; en rekord som ennå ikke er slått i US Open eller noen annen *major*-turnering.

Et år senere samlet golfeliten seg til US Open 1974 på Winged Foot Golf Club i New York. Miller var fortsatt sportens beste spiller og hadde allerede vunnet fem turneringer så langt i sesongen. Gary Player hadde vunnet The&nbsp;Masters for annen gang, med Dave Stockton og regjerende British Open-mester Tom Weiskopf to slag bak. Forventningene til lav score og nye rekorder i årets andre *major* var skyhøye. Men Winged Foot viste seg å være brutal, og forventningene forsvant fort da mesterskapet begynte. Etter to dager gikk cutten på +13 og fire spillere delte ledelsen på +3. Da sisterunden var over sto Hale Irwin igjen som vinneren, etter fire bogeys på siste ni og en score på +7.

For publikum var det et sjokk å se golfsportens elite bli ydmyket på Winged Foot, spesielt fordi forventningene var så høye. Blant episodene som aldri vil glemmes er Jack Nicklaus som puttet ut av greenen på første hull, en tilskuer som kjørte en bil over samme green før annen runde og uten å gjøre synlig skade, og en tilskuer som mistet tennene da han ble truffet av en ball.

## Rekorder

Den yngste spilleren som noen gang har deltatt i turneringen er Tyrell Garth, som var 14 år i 1941. Den yngste til å vinne er John J. McDermott, som i 1911 vant i en alder av 19 år, 10 måneder og 14 dager. Den eldste var Hale Irwin, som var 45 år og 15 dager da han vant i 1990. Raymond Floyd og Ted Ray var begge 43 år gamle da de vant i henholdsvis 1986 og 1920.

Selv om dette er en åpen turnering, noe som innebærer at også amatører kan delta, har det bare hendt åtte ganger at en amatør har vunnet. Robert Tyre Jones jr. har stått for fire av disse seirene (1923, 1926, 1929, 1930), og av de fire andre amatørene som har vunnet var det Johnny Goodman som vant sist gang dette skjedde, i 1933.

I tillegg til Robert Tyre Jones&nbsp;jr. er det tre andre spillere som har vunnet turneringen fire ganger: Willie Anderson (1901, 1903, 1904, 1905), Ben Hogan (1948, 1950, 1951, 1953) og Jack Nicklaus (1962, 1967, 1972, 1980). Tyre Jones&nbsp;jr. er i tillegg blitt nummer to fire ganger, og han ble blant de fem beste hele seks år på rad, fra 1921 til 1926.

Tiger Woods er det eneste som har vunnet både US Junior Amateur (1991&ndash;1993), US Amateur (1994&ndash;1996) og US Open (2000, 2002 og 2008).

### Kuriosa

* Ray Ainsley er den som har brukt flest slag på ett hull, med 19 slag på det 16. hullet (par 4) på Cherry Hills Country Club i 1938.
* Jack Nicklaus har deltatt flest ganger: 35 (sist i 1998).
* Nicklaus er også den som har vunnet over lengst periode: 18 år gikk mellom hans første seier i 1962 og den siste i 1980.
* I løpet av 105 turneringer er det blitt omspill om seieren 32 ganger.

## Kvalifisering
Mesterskapet er åpent for profesjonelle spillere, samt amatører som har en oppdatert USGA handicapindeks på maks 1,4. Feltet består av 156 spillere. Spillere får plass i turneringen gjennom direktekvalifisering eller gjennom kvalifiseringsspill.

Omkring halvparten av feltet består av spillere som er direktekvalifisert, altså unntatt fra kvalifiseringsspill. Det er 17 forskjellige kategorier, inkludert vinnere av US Open de siste ti årene og de andre *major*-turneringene de siste fem årene, fjorårets 30 beste spillere fra pengelisten på PGA-touren og de 15 beste fra Europatouren, og de 50 beste på verdensrankingen i golf to uker før turneringen.

Spillere som ikke er direktekvalifisert må delta i kvalifiseringsspill, som går over to deler. Først er det lokal kvalifisering, som spilles over 18 hull på mer enn 100 forskjellige baner i USA. Mange ledende spillere er fritatt for denne delen, og går direkte til del&nbsp;2 sammen med de som kvalifiserer seg fra del&nbsp;1. Den andre delen av kvalifiseringsprosessen spilles over 36 hull på flere baner i USA, samt en i Europa og en i Japan.

## Vinnere

## Se også
* Liste over golfspillere med flest major-seire

## Eksterne lenker
* US Open Championship
* United States Golf Association